អតីត​ប្រធាន​មន្ទីរស​២១​សម័យ​ខ្មែរ​ក្រហម លោក ឌុច ទទួល​មរណភាព
លោក នេត្រ ភក្រ្តា មាន​ប្រសាសន៍ថា លោក ឌុច អាយុ​ ៧៨ ឆ្នាំ បាន​ស្លាប់​នៅ​នៅវេលាម៉ោងជិត ​១​ ទៀប​ភ្លឺ នៅមន្ទីរពេទ្យមិត្តភាពខ្មែរសូវៀត។ លោក ឌុច ត្រូវ​បាន​បញ្ជូន​ទៅ​មន្ទីរពេទ្យ​ ក្រោយ​មាន​សភាព​ហត់​ខ្លាំង។ មិនទាន់​មាន​ការ​បញ្ជាក់​ហេតុ​ផល​ពិត​ប្រាកដ​នៃ​ការ​ស្លាប់​​របស់​លោក​នៅ​ឡើយ​ទេ។
ភ្នំពេញ — អតីតប្រធានមន្ទីរស ២១ ក្នុងសម័យខ្មែរក្រហម ដែលគេស្គាល់ថាគុកទួលស្លែង លោក កាំង ហ្កេកអ៊ាវ ហៅឌុច បានទទួលមរណភាព កាលពីយប់រំលងអធ្រាត្រ ចូលថ្ងៃទី ២ ខែកញ្ញា។ នេះបើយោងតាមលោក នេត្រ ភក្រ្តា អ្នកនាំពាក្យសាលាក្តីខ្មែរក្រហម។ លោក នេត្រ ភក្រ្តា មានប្រសាសន៍ថា លោក ឌុច អាយុ ៧៨ ឆ្នាំ បានស្លាប់នៅនៅវេលាម៉ោងជិត ១ ទៀបភ្លឺ នៅមន្ទីរពេទ្យមិត្តភាពខ្មែរសូវៀត។ លោក ឌុច ត្រូវបានបញ្ជូនទៅមន្ទីរពេទ្យ ក្រោយមានសភាពហត់ខ្លាំង។ មិនទាន់មានការបញ្ជាក់ហេតុផលពិតប្រាកដនៃការស្លាប់របស់លោកនៅឡើយទេ។ កាលពីឆ្នាំ ២០១៨ លោកធ្លាប់ត្រូវបានបញ្ជូនចេញពីពន្ធនាគារខេត្តកណ្តាល ទៅមន្ទីរពេទ្យម្តងរួចមកហើយ។ ដំបូងឡើយ លោក ឌុច ត្រូវបានផ្តន្ទាទោស កាលពីខែកក្កដា ឆ្នាំ២០១០ ដាក់ពន្ធនាគារ ៣៥ ឆ្នាំ ពីបទឧក្រិដ្ឋកម្មប្រឆាំងនឹងមនុស្សជាតិ និងឧក្រិដ្ឋកម្មសង្គ្រាមប្រព្រឹត្តនៅគុកទួលស្លែង។ ប៉ុន្តែព្រះរាជអាជ្ញាប្តឹងសាទុក្ខជំទាស់ ហើយតុលាការកំពូលបានសម្រេចសេចក្តី កាលពីខែកុម្ភៈ ឆ្នាំ ២០១២ ដោយផ្តន្ទាទោស ឌុច ដាក់ពន្ធនាគារអស់មួយជីវិត។ លោកត្រូវបានដាក់ឲ្យទទួលខុសត្រូវចំពោះការស្លាប់របស់មនុស្សប្រមាណ ១៤០០០ នាក់ នៅគុកទួលស្លែង ឬមន្ទីរស ២១។ កាលពីខែមិថុនា ឆ្នាំ ២០១៣ លោក ឌុច ត្រូវបានបញ្ជូនទៅកាន់ពន្ធនាគារខេត្តកណ្តាល ដើម្បីអនុវត្តទោសជាប់ពន្ធនាគារ។ បើតាមសាលាដីខ្មែរក្រហម លោក ឌុច ត្រូវបានបញ្ជូនទៅជំនុំជម្រះដោយសហចៅក្រមស៊ើបអង្កេតកាលពីថ្ងៃទី ៨ ខែសីហា ឆ្នាំ ២០០៨៕